KOMMISSIONENS FORORDNING (EF) Nr. 29/97 af 9. januar 1997 om undtagelsesbestemmelser i oksekødssektoren som følge af visse veterinære forholdsregler

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 23, og

ud fra følgende betragtninger:

Fra den 13. november 1996 var det i henhold til Kommissionens beslutning 96/643/EF om beskyttelsesforanstaltninger med hensyn til indførsel af visse dyr og animalske produkter fra Bulgarien som følge af udbrud af mund- og klovesyge (3) ikke mere muligt at indføre levende dyr fra visse tredjelande til Grækenland via Bulgarien; ved beslutning 96/730/EF af 17. december 1996 om beskyttelsesforanstaltninger med hensyn til indførsel af visse dyr og animalske produkter fra Bulgarien som følge af et udbrud af mund- og klovesyge og om ophævelse af beslutning 96/643/EF (4) gav Kommissionen tilladelse til transport af dyr på bestemte betingelser; gyldighedsperioden for importlicenser, der udstedes i forbindelse med visse importordninger i oksekødssektoren, bør derfor forlænges;

under hensyn til den pågældende samhandel og sagens hastende karakter bør forordningen træde i kraft samme dag, som den offentliggøres i De Europæiske Fællesskabers Tidende;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Gyldighedsperioden for importlicenser, der er udstedt i forbindelse med Kommissionens forordning:

- (EF) nr. 1113/96 (5) om åbning og forvaltning af EF-toldkontingenter for import af tyre, køer og kvier af bestemte alpine og bjergracer, ikke bestemt til slagtning, for perioden 1. juli 1996 til 30. juni 1997

- (EF) nr. 1119/96 (6) om åbning og forvaltning af et toldkontingent for import af ungtyre til opfedning (1. juli 1996 til 30. juni 1997)

- (EF) nr. 1233/96 (7) om fastsættelse for anden halvdel af 1996 af gennemførelsesbestemmelser for et toldkontingent for køer og kvier af bestemte bjergracer, ikke bestemt til slagtning, med oprindelse i bestemte tredjelande

- (EF) nr. 1250/96 (8) om gennemførelsesbestemmelser for andet halvår af 1996 for et toldkontingent for levende kvæg af en vægt på 160 til 300 kg med oprindelse i bestemte tredjelande,

og hvis gyldighedsperiode udløber mellem den 13. november og den 31. december 1996, forlænges til den 31. januar 1997, hvis de erhvervsdrivende ansøger herom.

2. Ansøgning efter stk. 1 ledsages af originaleksemplaret af licensen.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 296 af 21. 11. 1996, s. 50.

(3) EFT nr. L 292 af 15. 11. 1996, s. 37.

(4) EFT nr. L 331 af 20. 12. 1996, s. 49.

(5) EFT nr. L 148 af 21. 6. 1996, s. 26.

(6) EFT nr. L 149 af 22. 6. 1996, s. 4.

(7) EFT nr. L 161 af 29. 6. 1996, s. 94.

(8) EFT nr. L 161 af 29. 6. 1996, s. 131.